钦定古今图书集成/明伦汇编/家范典/第111卷 > 《尔雅》 > 《祭程允夫文》前人
## 钦定古今图书集成/明伦汇编/家范典/第111卷 > 《尔雅》 > 《祭程允夫文》前人

“维庆元二年十一月乙巳晦，外兄具位，谨以香茶酒
果，奠于内弟吉州录事程允夫之灵。此月之初，得吾
弟九月六日书于中，首言滥得美名，恐为师门之辱，
次言老不解事，愧遗老兄之忧。”予盖深有味乎其言，
如接笑谈之适也。既又视其字画谨好，词气安闲，且
言受代有日，骨肉俱安，则又深以为喜，盖初不闻其
疾痛也。及二十有九日，曾君无疑使以书来，乃言：“吾
弟比以此月八日不幸死矣。”呜呼哀哉！以吾允夫之
才之志，而止于此，且以何疾而遽然耶？余生多艰，今
复老病，中外兄弟，盖亡几人。有如允夫，尤号同志，而
学与时背，仕皆不逢。犹冀莫年，卒其旧业，更相勉厉，
以毕馀生。何意允夫而遽止此！缄词往酹，悲不能文。
君其有知，尚识此意。呜呼哀哉！